ཁ་བའི་མེ་ཏོག་འཐོར་བའི་ཁྲོད་ཀྱི་གྲང་ངར་གྱིས་མགོ་ལོག་གི་མིའི་བརྩེ་བ་འགེབས་མི་ཐུབ་ལ།ལྷབ་ལྷུབ་གཡོ་བའི་སྐར་ལྔའི་དར་དམར་ལ་གངས་རིའི་འདབས་རོལ་གྱི་རྩྭ་ཐང་དུ་འོད་མདངས་རྣམ་པར་བཀྲ།མགོ་ལོག་གི་རྒྱ་ཆེའི་རོང་འབྲོག་མི་དམངས་ཀྱིས་གླུ་གར་ཟུང་འབྲེལ་གྱི་རྣམ་པ་སྤྱད་དེ་ལོ་ལེགས་བསྡུ་བའི་དུས་ཆེན་ལ་རྟེན་འབྲེལ་ཞུས།ཏང་དང་སྲིད་གཞུང་ལ་བཀའ་དྲིན་ཞུ་བའི་བསྟོད་གླུ་སྙན་མོ་ཡང་དུས་རབས་གསར་པར་དྲངས།ལྟོས་བཏང་།རྩྭ་ཐང་གི་ན་ཆུང་མ་དག་གིས་ལུས་ལ་དུས་ཆེན་གྱི་རྒྱན་གོས་སྤྲས་ཤིང་གཙང་འགྲམ་དུ་ཆུ་ཟོ་རྒྱབ་ལ་ཁུར་ཏེ་བསིལ་རྩྭའི་མུ་ཏིག་འཐོར།དཔའ་ཉམས་ཆེ་བའི་གསར་རྒོད་དག་གིས་འུར་ཆ་དགུང་ལ་གཡུག་བཞིན་ནོར་ཁྱུ་ལྷས་ལ་བསྐོར།རླབས་རིས་འཁྱུག་འདྲའི་རྩྭ་ཐང་གི་འཚོ་བའི་རི་མོའི་གླེགས་བམ་ཆུང་ཆུང་ཞིག་འདི་ལྟར་ཁ་ཕྱེས་ཡོད།མགོ་ལོག་གི་རྩྭ་ཐང་དུ་གང་སར་འཕྲུལ་ཆས་ཀྱིས་སྟོན་མཇུག་གི་ལོ་ལེགས་བསྡུ་བའི་ལས་ལ་བྲེལ་བཞིན་འབྲོག་པ་མང་ཚོགས་ཀྱི་ངོ་གདོང་ལ་སྤྲོ་དགའི་འཛུམ་ཞགས་འཁྱིལ་བའི་མཛེས་ལྗོངས་ཤིག་ཆགས་འདུགདངོས་ཟོང་བརྗེ་རེས་ཚོགས་ཆེན་སྟེང་གངས་རིའི་འདབས་རོལ་གྱི་ཐོན་རྫས་དག་གིས་སྐུ་མགྲོན་དག་གི་མིག་དབང་ཅིག་ཅར་འཕྲོགདབྱར་རྩྭ་དགུན་འབུ་དང་གྲོ་མ།ཀྱི་ལྕེ།ལྕུམ།ཤ་སྐམ།མེ་ཏོག་གངས་ལྷ།ཀླུ་བདུད་རྡོ་རྗེ།ཤ་མོ་སེར་པོ།ལུག་གྲོད་ཤ་མོ།ཆུར་བ།ཞོ།དྲི་ཞིམ་འདག་རྫས།མཆུ་རྩི་སོགས་ཁྱད་ལྡན་ཐོན་རྫས་དང་བོད་ཀྱི་རྒྱན་གོས།ལག་ཤེས་བཟོ་ལས་སྒྱུ་རྩལ་ཐོན་རྫས་སོགས་ཞིང་འབྲོག་ཐོན་རྫས་ཀྱིས་དུས་རབས་གསར་པའི་འོད་སྣང་བསུས།ཞིང་བའི་ལུས་རྩལ་འགྲན་ཚོགས་སྟེང་གཅིག་བསྡུས་ཀྱི་ཐག་འཐེན་འགྲན་སྡུར་དང་གླང་ཆེན་ས་གཤགས།ས་སྒྱེ་འགྱོགས་པ།འབྲོག་ལས་འགྲན་སྡུར་སོགས་འདུ་འཛི་ཧ་ཅང་ཆེ་ཞིང་རྒྱལ་ཁའི་སྤྲོ་སྐྱིད་ཀྱི་དགོད་སྒྲ་ཡང་གང་སར་ཁྱབ།བཅོས་སྒྱུར་སྒོ་འབྱེད་བྱས་ཏེ་ལོ་འཁོརལོན་པའི་གྲུབ་འབྲས་འགྲེམས་སྟོན་དང་ཏང་འཛུགས་གྲུབ་འབྲས་འགྲེམས་སྟོན་སྟེང་འདྲ་པར་ཞིག་གིས་དགའ་བདེ་རྫོང་གི་འཕེལ་རྒྱས་ཀྱི་ལོ་རྒྱུས་བརྒྱུད་རིམ་དང་ཏང་འཛུགས་ཀྱི་བྱ་གཞག་སོ་སོ་འཕེལ་རྒྱས་སུ་བཏང་བའི་འོད་སྟོང་འབར་བའི་གྲུབ་འབྲས་རྒྱས་བཤད་བྱས་ཡོད།རྐྱང་ཆད་ཤང་གངས་རིའི་ཕྱུགས་ལས་ཀུང་ཟིའི་ར་སྐོར་ནང་དུ་སྐྱེ་ཁམས་ཕྱུགས་ལས་དཔྱད་གླེང་གྲོས་ཚོགས་བསྡུས་ཤིང་།ཞིང་ཆེན་དང་ཁུལ་ཡོངས་ཀྱི་སྐྱེ་ཁམས་ཕྱུགས་ལས་ཆེད་མཁས་མི་སྣ་མཉམ་ཞུགས་བྱས་ཏེ་མགོ་ལོག་ཁུལ་གྱི་སྐྱེ་ཁམས་ཕྱུགས་ལས་འཕེལ་རྒྱས་ཐད་ལ་ཆེད་དོན་སྙན་ཞུ་ཕུལ།ཡུལ་དངོས་སུ་རོང་འབྲོག་མང་ཚོགས་ཀྱི་དྲི་བར་ལན་བཏབ།ཞིང་གྲོང་དར་སྤེལ་ཞིབ་མཚོན་རི་མོ་གསར་བཞེངས་བྱ་ཆེད་ཚོགས་ཞུགས་མི་སྣ་དག་གིས་དྲིལ་སྒྲོག་འགྲེམས་བྱང་བརྙན་གཏོང་དང་འགྲེམས་བྱང་ལ་འགྲེལ་བཤད།ཡུལ་དངོས་ལྟ་ཞིབ་སོགས་ཀྱི་བྱེད་ཐབས་སྤྱད་དེ་དགའ་བདེ་རྫོང་གི་ལོ་ངོ་བཅུའི་རིང་གི་སྐྱེ་ཁམས་ཕྱུགས་ལས་ལ་གཟིགས་སྐོར་གནང་བ་རེད།